## Odluka o osnivanju Poduzeća "Zrakoplovni tehnički centar" Zagreb

### NN 62/1991 (22.11.1991.), Odluka o osnivanju Poduzeća "Zrakoplovni tehnički centar" Zagreb

# VLADA REPUBLIKE HRVATSKE

Na osnovi članka 1. Zakona o ovlaštenju Vlade Republike Hrvatske za
donošenje uredbi kojima će uređivati pojedina pitanja iz djelokruga Sabora
Republike Hrvatske ("Narodne novine", broj 39/91 i 53A/91), Vlada
Republike Hrvatske na sjednici održanoj 17. studenoga 1991. godine donijela
je

## UREDBU

### o osnivanju Poduzeća "Zrakoplovni tehnički centar" Zagreb

Članak 1.

Osniva se poduzeće "Zrakoplovni tehnički centar" Zagreb, sa
sjedištem u Velikoj Gorici. Vlasnik poduzeća "Zrakoplovni tehnički
centar" Zagreb (u daljnjem tekstu: Poduzeće) je Republike Hrvatska.

Članak 2.

Sredstva za osnivanje i početak rada Poduzeća osiguravaju se iz sredstava
ranijeg Vazduhoplovnog zavoda "Zmaj" u Velikoj Gorici, koja su
postala vlasništvo Republike Hrvatske temeljem odredbi Uredbe o preuzimanju
sredstava JNA i SSNO na teritoriju Republike Hrvatske u vlasništvo Republike
Hrvatske ("Narodne novine", broj 52/91).

Članak 3.

Djelatnost Poduzeća obuhvaća:

1. servisiranje i popravak zrakoplova i drugih letjelica, opreme i rezervnih
dijelova;

2. modernizaciju i opremanje zrakoplova i drugih letjelica:

3. proizvodnju rezervnih dijelova, uređaja i opreme za eksploataciju
i održavanje zrakoplova i drugih letjelica;

4. opremanje aerodroma i opremanje, servis i održavanje aerodromske
opreme;

5. popravak opreme iz sustava protuzračne obrane;

6. odobravanje plovidbenosti i vođenje registra i plovidbenosti zrakoplova;

7. razvoj i izrada specijalne opreme i uređaja;

8. pružanje usluga reatestiranja posuda pod tlakom, kemijske i površinske
zaštite čelika i obojenih metala, strojne i tehničke obrade metala, specijalnih
zavarivanja, defektoskopije i meteoroloških usluga;

9. druge poslove određene statutom Poduzeća koji doprinose potpunijem
korištenju kapaciteta Poduzeća.

Članak 4.

Organ upravljanja Poduzećem je Upravni odbor , Upravni odbor ima devet
članova, od kojih sedam imenuje Vlada Republike Hrvatske, a dva biraju
radnici Poduzeća na način odreden statutom Poduzeća. Do izbora članova
koje biraju radnici Poduzeća Upravni odbor radi u sastavu članova koje
imenuje Vlada Republike Hrvatske. Upravni odbor odlučuje većinom glasova
svojih članova.

Članak 5.

Upravni odbor Poduzeća uz suglasnost Vlade Republike Hrvatske

1. donosi statut Poduzeća;

2. donosi odluku o raspolaganju dobiti koju Poduzeće ostvari poslovanjem:

3. donosi odluku o raspolaganju kapitalom Poduzeća.

Upravni odbor Poduzeća uz suglasnost ministra obrane:

1. imenuje radnike s posebnim ovlaštenjima i odgovornostima odredene
statutom Poduzeća,

2. donosi akt o unutarnjoj organizaciji Poduzeća i akt o raspodjeli
plaća. Upravni odbor obavlja i druge poslove koje prema zakonu obavlja
organ upravljanja u društvenom poduzeću te poslove određene statutom Poduzeća.

Članak 6.

Poduzećem rukovodi direktor kojeg imenuje i razrješava Vlada Republike
Hrvatske na prijedlog ministra obrane. Direktor predstavlja i zastupa Poduzeće
i ima prava i dužnosti poslovodnog organa.

Članak 7.

Nadzor nad zakonitošću rada i stručni nadzor nad radom Poduzeća obavlja
Ministarstvo obrane.

Članak 8.

Poduzeće ostvaruje prihod iz cijena za pružene usluge tijelima državne
vlasti i domaćim i stranim osobama.

Članak 9.

Poduzeće počinje s radom danom upisa u sudski registar. Poduzeće preuzima
sredstva i radnike bivšeg Vazduhoplovnog zavoda "Zmaj" u Velikoj
Gorici.

Članak 10.

Ova uredba stupa na snagu danom objave u "Narodnim novinama".

Klasa: 305-01/91- 01/40

Urbroj : 5030112-91-3

Zagreb, 17. studenoga 1991.

Predsjednik

**dr. Franjo Gregurić, v. r.**

Uredba, NN 62/1991-1626